b'\n_START_ARTICLE_\nGeoff Hurst\n_START_SECTION_\nKlubkarriere\n_START_PARAGRAPH_\nHursts aktive karriere strakte sig fra 1959 til 1976, og langt st\xc3\xb8rstedelen af tiden blev tilbragt hos West Ham United, som han spillede for i 13 \xc3\xa5r. Hos London-klubben var han med til at vinde b\xc3\xa5de FA Cuppen i 1964 og Pokalvindernes Europa Cup i 1965._NEWLINE_I 1972 forlod Hurst West Ham United og skiftede til Stoke City, hvor han spillede de f\xc3\xb8lgende tre s\xc3\xa6soner. Efter et kort ophold hos West Bromwich afsluttede han sin karriere med udlandsophold hos f\xc3\xb8rst Seattle Sounders i USA og siden irske Cork Celtic.\n_START_SECTION_\nLandshold\n_START_PARAGRAPH_\nHurst n\xc3\xa5ede gennem sin karriere at spille 49 kampe og score 24 m\xc3\xa5l for Englands landshold. Han repr\xc3\xa6senterede sit land i \xc3\xa5rene mellem 1966 og 1972, og var derfor hel ny p\xc3\xa5 landsholdet, som han var med til at g\xc3\xb8re til verdensmester ved VM i 1966 p\xc3\xa5 hjemmebane. Han deltog efterf\xc3\xb8lgende ogs\xc3\xa5 ved EM i 1968 og VM i 1970.\n_START_SECTION_\nVM-finalen 1966\n_START_PARAGRAPH_\nDen absolutte stjernestund i Hursts karriere var VM-finalen den 30. juli 1966 p\xc3\xa5 Wembley Stadium i London, hvor de engelske v\xc3\xa6rter stod overfor \xc3\xa6rkerivalerne Vesttyskland. Hurst scorede, som den eneste spiller i verdenshistorien indtil videre, et hattrick i kampen. Det ene af m\xc3\xa5lene, der faldt i 1. halvleg af den forl\xc3\xa6ngede spilletid, var det legendariske og omdiskuterede fantom-m\xc3\xa5l, hvor bolden efter et skud fra Hurst slog ned p\xc3\xa5/bag stregen. (Se m\xc3\xa5let p\xc3\xa5 Youtube under de eksterne henvisninger) Kampens schweiziske dommer d\xc3\xb8mte m\xc3\xa5l, og senere scorede Hurst ogs\xc3\xa5 til slutresultatet 4-2.\n_START_SECTION_\nTr\xc3\xa6nerkarriere\n_START_PARAGRAPH_\nEfter Hurst stoppede sin aktive karriere var han fra 1979-1981 manager for London-klubben Chelsea F.C. Han stod i spidsen for klubben i alt 79 kampe.'